Európska vysielacia únia

**Európska vysielacia únia** (; ) je európske združenie prevažne verejnoprávnych, ale aj komerčných rozhlasových a televíznych staníc, založené 12. februára 1950 so sídlom vo švajčiarskej Ženeve. Toto najväčšie združenie národných vysielateľov na svete podporuje spoluprácu medzi vysielateľmi a uľahčuje výmenu audiovizuálneho obsahu s cieľom zabezpečiť vážnosť a kľúčovú úlohu verejnoprávneho vysielania.

## História
Európska vysielacia únia bola založená 23 vysielacími organizáciami z Európy a Stredomoria ako výsledok konferencie v prímorskom letovisku Torquay v grófstve Devon v Spojenom kráľovstve 12. februára 1950. Druhým dôležitým medzníkom v histórii organizácie je rok 1993, kedy sa s EBU zlúčila Medzinárodná organizácia pre rozhlas a televíziu (*OIRT*), ktorá združovala vysielateľov zo strednej a východnej Európy.

Prvým koprodukčným programom sa stal animovaný seriál *The Animals of Farthing Wood*, ktorý vytvorili členovia EBU v roku 1993 na motívy rovnomennej knihy Colina Danna. Medzi historicky najúspešnejšie ukončené projekty Európskej vysielacej únie patrí aj televízna súťaž Hry bez hraníc (), ktorá sa vysielala v deväťdesiatych rokoch 20. storočia a je dodnes známa aj divákom na Slovensku.

## Význam organizácie
Hlavným poslaním Európskej vysielacej únie je zjednodušenie a úspora peňazí vysielateľov - členov únie. Tomuto poslaniu zodpovedajú základné benefity, ktoré Európska vysielacia únia poskytuje svojim členom:

### Vysielacie práva
Vďaka svojej reprezentatívnosti a veľkosti dokáže Európska vysielacia únia pre svojich členov často dosiahnuť výhodnejšie podmienky pri nákupe vysielacích práv. EBU vystupuje ako „agent“, zastupuje ich záujmy pri rokovaniach s tretími stranami a od týchto tretích strán nakupuje pre svojich členov vysielacie práva na celosvetovo významné udalosti ako napríklad Majstrovstvá sveta vo futbale, Majstrovstvá Európy vo futbale, Tour de France, atletické preteky usporadúvané IAAF, novoročné koncerty orchestra Viedenskí filharmonici, koncerty Metropolitnej opery v New Yorku.

### Usporadúvanie podujatí
EBU usporiadava alebo pomáha pri usporadúvaní rôznych športových a iných podujatiach, poskytuje infraštruktúru na mieste konania a kapacitu vysielacej siete. Ponúka služby hosťujúceho vysielateľa, koordinuje spojenie s organizačnými výbormi významných medzinárodných podujatí, ako napríklad Medzinárodný olympijský výbor (IOC), Medzinárodná asociácia atletických federácií (IAAF) či Medzinárodná plavecká federácia (FINA). 

### Vysielacia sieť
Eurovízna sieť je celosvetovo najväčšia vysielacia sieť priamo spájajúca národných vysielateľov. Vďaka kombinácii satelitného a káblového vysielania táto sieť pokrýva Európu, Blízky Východ, severnú Afriku, Áziu,
Austráliu a Severnú i Južnú Ameriku. 

### Programová výmena
Podľa výročnej správy EBU za rok 2011 je eurovízne stredisko výmeny správ najväčším svetovým výmenným strediskom materiálu pre vysielanie. Vďaka neustálej výmene materiálu majú členovia Európskej vysielacej únie prístup k správam o udalostiach a podujatiach na celom svete. Rovnako Európska vysielacia únia sprostredkúva okolo 3800 koncertov a opier ročne.

### Výroba spoločných programov
Európska vysielacia únia koordinuje svojich členov pri výrobe spoločných programov. Podľa výročnej správy EBU za rok 2011 bolo v koprodukcii členov EBU za rok 2011 vyrobených 44 programov rôznych žánrov (zábava, programy pre deti, dramatické programy, dokumenty). Najznámejším koprodukčným programom je pesničková súťaž Eurovision Song Contest, ktorej finále každoročne sleduje až 125 miliónov divákov na celom svete.  

### Technická a technologická podpora
Vysielacia únia spolupracuje s mnohými medzinárodnými organizáciami pri tvorbe jednotných technických noriem a právnych predpisov ako aj pri vývoji inovácií a nových technológií. EBU disponuje aj vlastným technologickým a inovatívnym oddelením.

### Právna podpora
Európska vysielacia únia disponuje vlastným právnym oddelením, ktoré sleduje legislatívne prostredie v Európe a jeho zmeny, pričom poskytuje informácie a poradenstvo pre svojich členov.

### Prieskum trhu
Oddelenie mediálnych výskumov Európskej vysielacej únie () vypracúva špecializované analýzy týkajúce sa mediálneho trhu v Európe a výsledky výskumov dáva k dispozícii svojím členom.

### Odborné školenia a vzdelávanie
EBU poskytuje zamestnancom svojich členov možnosť odborného vzdelávania a rozvoja.

### Podpora verejnoprávnych médií
Európska vysielacia únia zastupuje svojich členov pri rokovaniach na politickej i celospoločenskej úrovni s cieľom posilniť hodnotu a význam verejnoprávnych médií. Prostredníctvom svojich zástupcov EBU sleduje legislatívne návrhy, a vykonáva lobbing v orgánoch Európskej únie a ďalších orgánoch a inštitúciách s rozhodovacou právomocou, aby dosiahli zmeny v prospech verejnoprávnych médií.

## Členovia EBU

Podľa Štatútu Európskej vysielacej únie  sa plnoprávnym členom EBU () môže stať vysielacia organizácia alebo združenie takýchto organizácií, ktorej štát je členom Medzinárodnej telekomunikačnej únie (ITU), a ktorá prevádzkuje legálne rozhlasové či televízne vysielanie v európskom vysielacom priestore, alebo mimo európskeho vysielacieho priestoru ak jej štát je členom Rady Európy. K 1.1.2015 mala EBU 73 aktívnych členov z 56 krajín.

Členovia uhrádzajú do rozpočtu Európskej vysielacej únie každoročne členský poplatok, ktorý sa vypočítava z výšky ich prevádzkových nákladov. Novovstupujúci člen navyše pri prijatí do organizácie platí jednorazový vstupný poplatok, ktorého výška je spravidla trojnásobkom štandardného ročného členského poplatku. V prípade neuhradenia členského členstvo zaniká. 

V nasledujúcej tabuľke sú uvedení aktívni členovia Európskej vysielacej únie k 1.1.2015 podľa oficiálnej stránky EBU.

* pozn.: Názvy členov, ktoré nie sú v latinke, sú uvedené v anglickom alebo francúzskom prepise tak, ako sú uvedené v oficiálnom zozname EBU.

## Pridružení členovia
Ktorákoľvek organizácia, ktorá je členom Medzinárodnej telekomunikačnej únie (ITU), a ktorá prevádzkuje rozhlasové či televízne vysielanie mimo európskeho vysielacieho priestoru, môže požiadať o pridružené členstvo v Európskej vysielacej únii. EBU štatút pridruženého člena () priznáva vysielateľom značného národného významu, ktorých členstvo môže byť prínosom aj pre Európsku vysielaciu úniu. Pridružení členovia uhrádzajú každoročne členský poplatok. V prípade jeho neuhradenia ich pridružené členstvo zaniká. 

Pridružené členstvo neumožňuje účasť na vlastných projektoch EBU, ako napríklad hudobná súťaž Eurovision Song Contest, detská hudobná súťaž Junior Eurovision Song Contest či tanečná súťaž Eurovision Dance Contest.

V nasledujúcej tabuľke sú uvedení pridružení členovia Európskej vysielacej únie k 11.12.2012 podľa oficiálnej stránky EBU.

* pozn.: Názvy členov, ktoré nie sú v latinke, sú uvedené v anglickom alebo francúzskom prepise tak, ako sú uvedené v oficiálnom zozname EBU.

## Schválení účastníci
Okrem riadneho členstva a pridruženého členstva rozlišuje Európska vysielacia únia aj tzv. „schváleného účastníka“ (). Ide o organizáciu, ktorá je členom Medzinárodnej telekomunikačnej únie (ITU), a ktorá prevádzkuje rozhlasové či televízne vysielanie a z nejakého dôvodu nemôže byť riadnym ani pridruženým členom v Európskej vysielacej únii. Ak je však spolupráca s takýmito organizáciami v niektorých oblastiach pre EBU prínosná, môže im byť priznaný štatút schváleného účastníka. Štatút sa priznáva najviac na 5 rokov s možnosťou predĺženia. Schválení účastníci uhrádzajú každoročne členský poplatok. 

V nasledujúcej tabuľke sú uvedení schválení účastníci Európskej vysielacej únie k 11.12.2012 podľa oficiálnej stránky EBU.

* pozn.: Názvy účastníkov, ktoré nie sú v latinke, sú uvedené v anglickom alebo francúzskom prepise tak, ako sú uvedené v oficiálnom zozname EBU.

## Súťaže Európskej vysielacej únie
Jednou z hlavných činností Európskej vysielacej únie je organizovanie prestížnych medzinárodných súťaží. Aj napriek tomu, že sa súťaží môžu aktívne zúčastniť iba aktívni členovia EBU, o vysielacie práva k týmto súťažiam je veľký záujem po celom svete. 

### Eurovision Song Contest

**Eurovision Song Contest** () je každoročne organizovaná medzinárodná pesničková súťaž. Ide o najstaršie a najprestížnejšie podujatie organizované EBU. Prvý ročník súťaže sa konal 24. mája 1956 vo švajčiarskom meste Lugano. Vtedy sa súťaže zúčastnilo sedem krajín, každá s dvoma piesňami (jediný ročník, kde krajinu reprezentovala viac ako 1 súťažná pieseň). V súčasnosti je každoročne počet zúčastnených krajín niekoľkonásobne vyšší (v roku 2010 sa súťaže zúčastnilo 39 krajín, v rokoch 2009 a 2012 42, v roku 2011 dokonca 43 krajín). Eurovision Song Contest je najprestížnejšia súťaž EBU, každoročne ju sleduje 125 miliónov divákov. Súťaže sa môžu zúčastniť iba reprezentanti z členských štátov Európskej vysielacej únie.

### Junior Eurovision Song Contest

**Junior Eurovision Song Contest** () je každoročne organizovaná medzinárodná detská pesničková súťaž. Ide o obdobu súťaže Eurovision Song Contest a Európska vysielacia únia ju organizuje od roku 2003 (prvýkrát 15. novembra 2003 v dánskej Kodani). Súťaže sa môžu zúčastniť iba reprezentanti z členských štátov Európskej vysielacej únie.

### Eurovision Young Musicians

**Eurovision Young Musicians** () je medzinárodná súťaž mladých hudobníkov do 18 rokov organizovaná každý druhý rok. Prvýkrát sa súťaž konala 11. mája 1982 v meste Manchester v Spojenom kráľovstve. V roku 2002 súťaž vyhral Slovák Dalibor Karvay, ktorý v súťaži reprezentoval Rakúsko, keďže Slovensko sa súťaže nezúčastnilo. Súťaže sa môžu zúčastniť iba reprezentanti z členských štátov Európskej vysielacej únie.

### Eurovision Dance Contest

**Eurovision Dance Contest** () je každoročne organizovaná medzinárodná tanečná súťaž. Prvýkrát sa súťaž konala 1. septembra 2007 v Londýne v Spojenom kráľovstve. Súťaže sa môžu zúčastniť iba reprezentanti z členských štátov Európskej vysielacej únie.

### Eurovision Young Dancers

**Eurovision Young Dancers** je medzinárodná tanečná súťaž mladých neprofesionálnych tanečníkov vo veku 15 až 21 rokov organizovaná každý druhý rok. Prvýkrát sa súťaž konala 16. júna 1985 v talianskom meste Reggio Emilia. V rokoch 2007 a 2009 sa súťaž nekonala. Súťaže sa môžu zúčastniť iba reprezentanti z členských štátov Európskej vysielacej únie.

### Let the Peoples Sing

**Let the Peoples Sing** je medzinárodná rozhlasová súťaž mladých amatérskych speváckych zborov organizovaná každý druhý rok. Súťaže sa môžu zúčastniť zbory, ktorých členovia sú vo veku 15 až 19 rokov. Prvý ročník súťaže sa uskutočnil v roku 1966 v sídle rozhlasovej stanice BBC. Spočiatku sa súťaž konala každoročne, od roku 1989 došlo k celkovej zmene pravidiel a prešlo sa na dvojročný cyklus. Súťaže sa môžu zúčastniť iba reprezentanti z členských štátov Európskej vysielacej únie.

## Zdroje

## Pozri aj
* Medzinárodná organizácia pre rozhlas a televíziu
* Medzinárodná telekomunikačná únia
* Rozhlas a televízia Slovenska

## Iné projekty

## Externé odkazy
* Oficiálna stránka Európskej vysielacej únie
* Oficiálna stránka súťaže „Eurovision Song Contest“
* Oficiálna stránka súťaže „Junior Eurovision Song Contest“
* Oficiálna stránka súťaže „Eurovision Young Musicians“ 
* Oficiálna stránka súťaže „Eurovision Young Dancers“ 
* Oficiálna stránka súťaže „Let the Peoples Sing“

Kategória:Medzinárodné organizácie
Kategória:Medzinárodné televízne a rozhlasové organizácie
Kategória:Organizácie založené v 1950